Rozhodnutie Komisie
z 31. júla 1986
o zozname podnikov v Argentíne schválených na dovoz mäsových výrobkov do spoločenstva
(86/414/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 77/99/EHS z 21. decembra 1976 o zdravotných otázkach pri obchodovaní s mäsovými výrobkami vnútri spoločenstva [1], naposledy zmenenú a doplnenú nariadením (EHS) č. 3768/85 [2], a najmä na jej článok 17 ods. 1,
keďže podľa článku 17 ods. 1 smernice 77/99/EHS sa musia zostaviť zoznamy podnikov v tretích krajinách schválených na dovoz mäsa do spoločenstva; keďže tieto podniky musia vyhovovať podmienkam stanoveným v prílohe uvedenej smernice;
keďže Argentína zaslala zoznam podnikov oprávnených vyvážať do spoločenstva úplne tepelne spracované hovädzie mäso v konzervách a zmrazené varené hovädzie mäso, ktoré bolo zahrievané na teplotu v jadre najmenej 80 °C;
keďže kontroly spoločenstva vykonané na mieste ukázali, že hygienická úroveň niektorých z týchto podnikov je dostatočná; keďže teda môžu byť zapísané do prvého zoznamu podnikov vypracovaného podľa článku 17 ods. 1 uvedenej smernice, z ktorých je možné povoliť dovoz mäsových výrobkov;
keďže prípad iných podnikov navrhnutých Argentínou je nutné znovu preskúmať na základe ďalších údajov o ich hygienickej úrovni a ich možností rýchle sa prispôsobiť právnym predpisom spoločenstva;
keďže do tej doby je možné týmto podnikom dočasne povoliť, aby pokračovali vo vývoze mäsových výrobkov do tých členských štátov, ktoré sú ochotné ich prijať, čím sa zabráni náhlemu prerušeniu jestvujúcich obchodných tokov;
keďže bude preto nutné preskúmať a v prípade nutnosti zmeniť a doplniť toto rozhodnutie vzhľadom na opatrenia alebo zlepšenia prijaté a uskutočnené na tento účel;
keďže sa toto rozhodnutie zakladá na súčasných pravidlách spoločenstva pre dovoz z tretích krajín; keďže bude preto nutné toto rozhodnutie preskúmať, len čo sa vyššie uvedené pravidlá zmenia alebo rozšíria;
keďže, navyše, podľa článku 17 ods. 1 smernice 77/99/EHS nesmú byť predpisy, ktoré členské štáty bežne používajú pri dovoze mäsových výrobkov z tretích krajín, výhodnejšie, ako sú predpisy platné pri obchodovaní vnútri spoločenstva; keďže treba mať na pamäti, že na dovoz mäsových výrobkov z podnikov uvedených na zozname v prílohe tohto rozhodnutia sa naďalej vzťahujú iné veterinárne predpisy, najmä vzhľadom na choroby zvierat, ako aj všeobecné ustanovenia zmluvy;
keďže opatrenia uvedené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
1. Členské štáty môžu povoľovať dovoz mäsových výrobkov z Argentíny len z podnikov uvedených v prílohe a v súlade s prílohou.
2. Pokiaľ sa do 1. marca 1987 neprijme opačné rozhodnutie, môžu však členské štáty do 28. februára 1987 naďalej povoľovať dovoz mäsových výrobkov pochádzajúcich z podnikov, neuvedených v prílohe, ktoré ale boli 24. februára 1986 argentínskymi orgánmi úradne uznané a navrhnuté.
Komisia zašle členským štátom zoznam týchto podnikov.
3. Mäsové výrobky uvedené v odseku 1 musia byť zhotovené z čerstvého mäsa pochádzajúceho z podnikov schválených v súlade s požiadavkami smernice Rady 64/433/EHS [3] alebo smernice Rady 72/462/EHS [4].
4. Tovary dovážané z podnikov uvedených v odseku 1 podliehajú naďalej inde stanoveným veterinárnym predpisom, najmä vzhľadom na choroby zvierat.
Článok 2
Toto rozhodnutie sa bude uplatňovať s účinnosťou od 1. augusta 1986.
Článok 3
Toto rozhodnutie sa preskúma a prípadne sa zmení a doplní do 1. marca 1987.
Článok 4
Toto rozhodnutie je adresované členským štátom.
V Bruseli 31. júla 1986